
Egiako Nazioarteko Eskubaloi Txapelketaren 31. edizioa, maila goreneko kartel batekin
Estatuko denboraldiaurreko txapelketa handienetako bat bezala finkatuta dagoen hitzordua da hau.
Abuztuan, Egiako Nazioarteko XXXI. Eskubaloi Txapelketak estatuko eta nazioarteko talderik onenetako batzuk bilduko ditu berriz ere Donostian. Denboraldi aurreko erreferentziako txapelketa bat da hori.


Edizio honek maila handiko kartel bat izango du, bai gizonezkoen kategorian, bai emakumezkoen kategorian. Hala ere, gizonezkoen lehiaketak formatu triangeluarra izango du azkenean, Bidasoa KEk ez duelako parte hartuko, denboraldiaurreko egutegi-arazoak dela-eta. 


Partidak Egiako kiroldegian jokatuko dira. Gizonezkoen txapelketan lehen mailako hiru taldek hartuko dute parte: Dicorpal BM La Riojak —Asobal Ligako txapeldunordea da eta Europako lehiaketan parte hartzen du—; Bathco BM Torrelavegak —hori ere lehiaketa kontinentaletarako sailkatua—; eta Fenix Toulouse Frantziako taldeak —seigarren sailkatua Frantziako ligan—.


Egutegia honako hau izango da:
· Abuztuaren 12a (asteazkena), 19:30etan: Dicorpal BM La Rioja – Bathco BM Torrelavega.

· Abuztuaren 13a (osteguna), 19:30etan: Bathco BM Torrelavega – Fenix Toulouse.

· Abuztuaren 14a (ostirala), 19:30etan: Dicorpal BM La Rioja – Fenix Toulouse.


Europar zaporea duen emakumezkoen txapelketa

Erakundeak ahalegin handiagoa egin du emakumeen goi-mailako koadro bat osatzeko, eta garrantzi handiko lau talde biltzea lortu du.


Elementu erakargarri nagusia Dijon JDA taldearen presentzia izango da. EHF European Leagueko egungo txapelduna da, eta Super Amara Bera Beraren kontra lehiatuko da berriro. Gogoan izan behar dugu Europako aurreko txapelketan Donostiako taldea kanporatu zuela talde horrek, penalti-txanda zirraragarri baten ostean, non aldea gol bakar batekoa izan zen. Oraingoan, Super Amara Bera Berak errebantxa hartzea espero du egungo txapeldun kontinentalaren aurka.

Emakumezkoen txapelketaren egutegia honako hau izango da:


Abuztuaren 21a, ostirala,
· 18:00etan: Replasa Beti Onak – JDA Dijon.

· 20:00etan Super Amara Bera Bera – Grafometal La Rioja.
Abuztuaren 22a, larunbata 
· 17:30etan: Hirugarren eta laugarren postuetarako partida

· 19:30etan Finala eta trofeo-banaketa.



Aurkezpeneko prentsaurrekoan Jon Insausti alkatea, Iñaki Gabarain Kiroletako eta Bizitza Osasuntsurako zinegotzia eta Goizane Álvarez Kiroletako foru diputatua izan dira.
Jon Insausti alkateak honako hau nabarmendu nahi izan du: “hiriko txoko oso zehatz batean, Egia auzoan, alegia, futbola ez den kirol-ekitaldi bat antolatzea, ekitaldi hori bultzatu eta indartzea, eta horrek 30 urteko muga gainditzea benetan azpimarratzekoa da. Donostiako auzoak bizirik daudela esaten dugunean, hau adibide ezin hobea da”.
Gabarainek, bestalde, ekitaldi handi horretaz gozatzera animatu ditu Donostiako eta Gipuzkoako herritarrak. “Aurten ere Egiako Nazioarteko Eskubaloi Txapelketan estatuko eta nazioarteko talde onenetako batzuek parte hartuko dute, eta aukera ezin hobea izango da primerako eskubaloiaz gozatu ahal izateko, denboraldia hasi baino lehen”.

Goizane Álvarez Kultura eta Kiroletako diputatuak azpimarratu duenez, "Egiako Nazioarteko Txapelketak oso ondo irudikatzen du Aldunditik defendatzen dugun kirol eredua: inguruan errotutako klubak, pertsona boluntario konprometituak eta lehen mailako ekitaldiak antolatzeko gaitasuna. Gipuzkoak kirol kultura sendoa du, hitzordu handi bakoitzaren atzean aitortu eta lagundu beharreko etengabeko lana dagoelako. Aldunditik bereziki azpimarratu nahi dugu emakumeen koadroaren kalitatea. Maila honetako lau talde izatea, tartean EHF European Leagueko egungo txapelduna, jarraitu behar dugun bidearen erakusgarri da".
